CELEX: 32015D1111
Language: bg
Date: 2015-07-07 00:00:00
Title: Решение за изпълнение (ЕС) 2015/1111 на Комисията от 7 юли 2015 година относно съответствието на съвместното предложение, внесено от заинтересованите държави членки за продължаване на Северноморско-Балтийския коридор за железопътен товарен превоз, с член 5 от Регламент (ЕС) № 913/2010 на Европейския парламент и на Съвета относно европейска железопътна мрежа за конкурентоспособен товарен превоз (нотифицирано под номер С(2015) 4507)

9.7.2015   
            
            
               BG
            
            
               Официален вестник на Европейския съюз
            
            
               L 181/82
            
         РЕШЕНИЕ ЗА ИЗПЪЛНЕНИЕ (ЕС) 2015/1111 НА КОМИСИЯТА
   от 7 юли 2015 година
   относно съответствието на съвместното предложение, внесено от заинтересованите държави членки за продължаване на Северноморско-Балтийския коридор за железопътен товарен превоз, с член 5 от Регламент (ЕС) № 913/2010 на Европейския парламент и на Съвета относно европейска железопътна мрежа за конкурентоспособен товарен превоз
   
      
         (нотифицирано под номер С(2015) 4507)
      
   
   (само текстовете на литовски, немски, нидерландски, полски, френски и чешки език са автентични)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 913/2010 на Европейския парламент и на Съвета от 22 септември 2010 г. относно европейска железопътна мрежа за конкурентоспособен товарен превоз (1), и по-специално член 5, параграф 6 от него,
   като има предвид, че:
   
               (1)
            
            
               В съответствие с член 5, параграф 5 от Регламент (ЕС) № 913/2010, министерствата, отговарящи за железопътния транспорт в Белгия, Чешката република, Германия, Литва, Нидерландия и Полша изпратиха на Комисията писмо за намерение от 27 април 2014 г., което включваше предложение за продължаване на Северноморско-Балтийския коридор за железопътен товарен превоз към Чешката република и полско-украинската граница.
            
         
               (2)
            
            
               Комисията разгледа предложението съгласно член 5, параграф 6 от Регламент (ЕС) № 913/2010, и смята, че то е в съответствие с член 5 от посочения регламент. По-специално, резултатите от проучването на транспортния пазар на Северноморско-Балтийския коридор за железопътен товарен превоз, проведено от управителния съвет на коридора, показва значителен потенциал за допълнително увеличаване на превозите между големите пристанища на Северно море и Чешката република и южна Полша, особено чрез комбиниран транспорт. Освен това предложените продължения предлагат предимство, каквото е възможността за изграждане на „обслужване на едно гише“ (както е описано в член 13 от Регламент (ЕС) № 913/2010) за управлението на инфраструктурния капацитет по коридорите за товарни превози между пристанищата на Северно море и, съответно, Чешката република и южна Полша. Освен това предложените продължения са в съответствие с проекта, предложен за коридор F в европейския план за внедряване на Европейската система за управление на железопътното движение (ERTMS), както е определено в Решение № 2012/88/ЕС на Комисията (2). Предложените продължения подобряват също така цялостната взаимосвързаност на коридорите за железопътен товарен превоз, създадени за изграждане на европейска железопътна мрежа за конкурентоспособен товарен превоз, по-специално като осигуряват пряка връзка между Северноморско-Балтийския коридор за железопътен товарен превоз и Рейнско-Дунавския коридор на територията на Чешката република. На последно място, предложените продължения могат потенциално да подобрят железопътното движение през източната граница на ЕС и по сухопътната връзка между Европа и Азия.
            
         
               (3)
            
            
               Разширяването на Северноморско-Балтийския коридор за железопътен товарен превоз не следва да пречи на развитието на Ориент/Източно-Средиземноморския коридор за железопътен товарен превоз, както е предвиден в приложението към Регламент (ЕС) № 913/2010, което включва и връзка между пристанищата на Северно море и Чешката република.
            
         
               (4)
            
            
               Предвидените в настоящото решение мерки са в съответствие със становището на създадения съгласно член 21 от Регламент (ЕС) № 913/2010 комитет,
            
         ПРИЕ НАСТОЯЩОТО РЕШЕНИЕ:
   Член 1
   Писмото за намерение от 27 април 2014 г. относно продълженията на Северноморско-Балтийския коридор за железопътен товарен превоз към Чешката република и полско-украинската граница, изпратено на Комисията от министерствата, отговарящи за железопътния транспорт в Белгия, Чешката република, Германия, Литва, Нидерландия и Полша, в което маршрутът Вилхелмсхафен/ Бремерхафен/Хамбург/Амстердам/Ротердам/Антверпен-Аахен-Хановер/Берлин-Варшава-Тереспол (полско-беларуската граница)/Каунас-Рига-Талин/Фалкенберг-Прага/Вроцлав-Катовице-Медика (полско-украинската граница) се предлага като основен маршрут за Северноморско-Балтийския коридор за железопътен товарен превоз, е в съответствие с член 5 от Регламент (ЕС) № 913/2010.
   Член 2
   Адресати на настоящото решение са Кралство Белгия, Чешката република, Федерална република Германия, Република Литва, Кралство Нидерландия и Република Полша.
   
      Съставено в Брюксел на 7 юли 2015 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 276, 20.10.2010 г., стр. 22.
   
      (2)  Решение 2012/88/ЕС на Комисията от 25 януари 2012 г. относно техническата спецификация за оперативна съвместимост на подсистемите за контрол, управление и сигнализация на трансевропейската железопътна система (ОВ L 51, 23.2.2012 г., стр. 1).